元英
參考資料

↑  《魏書卷十九下·列傳第七上景穆十二王下》：高祖南伐，為梁漢別道都將。後大駕臨鍾離，詔英率眾備寇境上。英以大駕親動，勢傾東南，漢中有可乘之會，表求進討，高祖許之。師次沮水，蕭鸞將蕭懿遣將尹紹祖、梁季羣等領眾二萬，徼山立柵，分為數處，居高視下，隔水為營。
↑  《魏書卷十九下·列傳第七上景穆十二王下》：英乃謀曰：「彼帥賤民慢，莫能相服，眾而無上，罔知適從。若選精卒，并攻一營，彼不相救，我克必矣。若克一軍，四營自拔。」於是簡兵三面騰上，果不相救。既破一處，四營俱潰，生擒梁季羣，斬三千餘級，俘七百人。鸞白馬戍將其夜逃潰。乘勝長驅，將逼南鄭，漢川之民，以為神也，相率歸附。
↑  《魏書卷十九下·列傳第七上景穆十二王下》：梁州民李天幹等詣英降，待以國士之禮。天幹等家在南鄭之西，請師迎接，英遣迎之。蕭懿聞而遣將姜脩率眾追襲，逮夜交戰，頗有殺傷。脩後屢敗，復更請軍。懿遣眾赴之，迎者告急。英率騎一千，倍道赴救。未至，賊已退還。英恐其入城，別遣統軍元拔以隨其後，英徼其前，合擊之，盡俘其眾。懿續遣軍，英不虞賊至，且眾力已疲，軍少人懼，咸欲奔走。英乃緩騎徐行，神色自若，登高望賊，東西指麾，狀似處分，然後整列而前。賊謂有伏兵。俄然賊退，乘勢追殄，遂圍南鄭。禁止三軍，一無所犯，遠近皆供租運。
↑  《魏書卷十九下·列傳第七上景穆十二王下》：先是，英未至也，蕭懿遣軍主范潔領三千餘人伐獠。潔聞大軍圍城，欲還救援。英遣統軍李平敵、李鐵騎等收合巴西、晉壽土人，以斷其路。潔以死決戰，遂敗平敵之軍。英候其稍近，以奇兵掩之，盡皆擒獲。攻圍九十餘日，戰無不克。被敕班師。英於是先遣老弱，身勒精卒留後，遣使與懿告別。懿以為詐也，英還一日，猶閉門不開。二日之後，懿乃遣將追英。英親自殿後，與士卒下馬交戰，賊眾莫敢逼之。四日四夜，然後賊退，全軍而還。
↑  《魏書卷十九下·列傳第七上景穆十二王下》：會山氐並反，斷英歸路。英勒眾奮擊，且戰且行，為流矢所中，軍人莫有知者。以功遷安南大將軍，賜爵廣武伯。
↑  《資治通鑑卷一百四十六梁紀二》：冬，十月，丙午，上大舉伐魏，以揚州刺史臨川王宏都督北討諸軍事，尚書右僕射柳惔為副，王公以下各上國租及田谷以助軍。宏軍於洛口。
↑  《資治通鑑卷一百四十六梁紀二》：乙丑，徐州刺史歷陽昌義之與魏平南將軍陳伯之戰於梁城，義之敗績。
↑  《資治通鑑卷一百四十六梁紀二》：庚戌，魏以中山王英為征南將軍、都督揚、徐二州諸軍事，帥眾十餘萬以拒梁軍，指授諸節度，所至以便宜從事。
↑  《資治通鑑卷一百四十六梁紀二》：戊子，徐州刺史王伯敖與魏中山王英戰於陰陵，伯敖兵敗，失亡五千餘人。
↑  《魏書卷十九下·列傳第七上景穆十二王下》：英表陳事機。乃擊破陰陵，斬衍將二十五人及虜首五千餘級。
↑  《資治通鑑卷一百四十六梁紀二》：宏性懦怯，部分乖方。魏詔邢巒引兵渡淮，與中山王英合攻梁城。宏聞之，懼，召諸將議旋師。
↑  《資治通鑑卷一百四十六梁紀二》：夜，洛口暴風雨，軍中驚，臨川王宏與數騎逃去。將士求宏不得，皆散歸，棄甲投戈，填滿水陸，捐棄病者及羸老，死者近五萬人。宏乘小船濟江，夜至白石壘，叩城門求入。臨汝侯淵猷登城謂曰：「百萬之師，一朝鳥散，國之存亡，未可知也。恐奸人乘間為變，城不可夜開。」宏無以對，乃縋食饋之。淵猷，淵藻之弟。時昌義之軍梁城，聞洛口敗，與張惠紹皆引兵退。
↑  《魏書卷十九下·列傳第七上景穆十二王下》：又頻破賊軍於梁城，斬其支將四十二人，殺獲及溺死者將五萬。衍中軍大將軍、臨川王蕭宏，尚書右僕射柳惔等大將五人沿淮南走，凡收米三十萬石。
↑  《資治通鑑卷一百四十六梁紀二》：英追至于馬頭，衍馬頭戍主委城遁走，遂圍鍾離。
↑  《資治通鑑卷一百四十六梁紀二》：十一月，乙丑，大赦。詔右衛將軍曹景宗都督諸軍二十萬救鐘離。上敕景宗頓道人洲，俟眾軍齊集俱進。景宗固啟求先據邵陽洲尾，上不許。景宗欲專其功，違詔而進，值暴風猝起，頗有溺者，復還守先頓。
↑  《資治通鑑卷一百四十六梁紀二》：魏中山王英與平東將軍楊大眼等眾數十萬攻鐘離。鐘離城北阻淮水，魏人於邵陽洲兩岸為橋，樹柵數百步，跨淮通道。英據南岸攻城，大眼據北岸立城，以通糧運。城中眾才三千人，昌義之督帥將士，隨方抗禦。魏人以車載土填塹，使其眾負土隨之，嚴騎蹙其後。人有未及回者，因以土迮之。俄而塹滿，沖車所撞，城土輒頹，義之用泥補之，沖車雖入而不能壞。魏人晝夜苦攻，分番相代，墜而復升，莫有退者。一日戰數十合，前後殺傷萬計，魏人死者與城平。
↑  《魏書卷十九下·列傳第七上景穆十二王下》：詔曰：「師行已久，士馬疲瘠，賊城險固，卒難攻屠。冬春之交，稍非勝便，十萬之眾，日費無貲。方圖後舉，不待今事。且可密裝徐嚴，為振旅之意，整疆完土，開示威略。左右蠻楚，素應逃亡，或竄山湖，或難制掠。若凶渠黠黨，有須翦除者，便可撲掃，以清疆界。如其強狡憑阻，未易致力者，亦不煩肆兵。凱旋遲近，不復委曲。」英表曰：「臣奉辭伐罪，志殄逋寇，想敵量攻，期至二月將末三月之初，理在必克。但自此月一日以來，霖雨連併，可謂天違人願。然王者行師，舉動不易，不可以少致睽淹，便生異議。臣亦諦思。若入三月已後，天晴地燥，憑陵是常。如其連雨仍接，不得進攻者，臣已更高邵陽之橋，防其汎突。意外洪長，慮其破橋，臣亦部分造船，復於鍾離城隨水狹處，營造浮橋，至三月中旬，橋必克成。晴則攻騰，雨則圍守，水陸二圖，以得為限。實願朝廷特開遠略，少復賜寬，假以日月，無使為山之功，中途而廢。」詔曰：「大軍野次，已成勞久，攻守之方，理可豫見。比頻得啟，制勝不過暮春，及省後表，復期孟夏之末。彼土蒸濘，無宜久淹。勢雖必取，乃將軍之深計；兵久力殆，亦朝廷之所憂。故遣主書曹道往觀軍勢，使還，一一具聞。」及道還，英猶表云「可克」。
↑  《資治通鑑卷一百四十六梁紀二》：二月，魏主召英使還，英表稱：「臣志殄逋寇，而月初已來，霖雨不止，若三月晴霽，城必可克，願少賜寬假。」魏主復賜詔曰：「彼土蒸濕，無宜久淹。勢雖必取，乃將軍之深計，兵久力殆，亦朝廷之所憂也。」英猶表稱必克，
↑  《資治通鑑卷一百四十六梁紀二》：魏主遣步兵校尉范紹詣英議攻取形勢。紹見鐘離城堅，勸英引還，英不從。
↑  《資治通鑑卷一百四十六梁紀二》：上命豫州刺史韋睿將兵救鐘離，受曹景宗節度。睿自合肥取直道，由陰陵大澤行，值澗谷，輒飛橋以濟師。人畏魏兵盛，多勸睿緩行。睿曰：「鐘離今鑿穴而處，負戶而汲，車馳卒奔，猶恐其後，而況緩乎！魏人已墮吾腹中，卿曹勿憂也。」旬日至邵陽。上豫敕曹景宗曰：「韋睿，卿之鄉望，宜善敬之！」景宗見睿，禮甚謹。上聞之，曰：「二將和，師必濟矣。」景宗與睿進頓邵陽洲，睿於景宗營前二十里夜掘長塹，樹鹿角，截洲為城，去魏城百餘步。南梁太守馮道根，能走馬步地，計馬足以賦功，比曉而營立。魏中山王英大驚，以杖擊地曰：「是何神也！」景宗等器甲精新，軍容甚盛，魏人望之奪氣。景宗慮城中危懼，募軍士言文達等潛行水底，繼敕入城，城中始知有外援，勇氣百倍。
↑  《資治通鑑卷一百四十六梁紀二》：三月，淮水瀑漲六七尺。睿使馮道根與廬江太守裴邃、秦郡太守李文釗等乘鬥艦競發，擊魏洲上軍盡殪。別以小船載草，灌之以膏，從而焚其橋。風怒火盛，煙塵晦冥，敢死之士，拔柵斫橋，水又漂疾，倏忽之間，橋柵俱盡。道根等皆身自搏戰，軍人奮勇，呼聲動天地，無不一當百，魏軍大潰。英見橋絕，脫身棄城走，大眼亦燒營去，諸壘相次土崩，悉棄其器甲爭投水，死者十餘萬，斬首亦如之。睿遣報昌義之，義之悲喜，不暇答語，但叫曰：「更生！更生！」諸軍逐北至濊水上，英單騎入梁城，緣淮百餘里，屍相枕藉，生擒五萬人，收其資糧、器械山積，牛馬驢騾不可勝計。
↑  《魏書卷十九下·列傳第七上景穆十二王下》：英至揚州，遣使送節及衣冠、貂蟬、章綬。詔以付典。有司奏英經算失圖，案劾處死，詔恕死為民。
↑  《魏書卷十九下·列傳第七上景穆十二王下》：後京兆王愉反，英復王封，邑一千戶，除使持節，假征東將軍、都督冀州諸軍事。英未發而冀州已平。
↑  《魏書卷十九下·列傳第七上景穆十二王下》：時郢州治中督榮祖潛引蕭衍軍，以義陽應之，三關之戍，並據城降衍。郢州刺史婁悅嬰城自守。懸瓠城民白早生等殺豫州刺史司馬悅，據城南叛。
↑  《資治通鑑卷一百四十七梁紀三》：庚子，魏郢州司馬彭珍等叛魏，潛引梁兵趨義陽，三關戍主侯登等以城來降。郢州刺史婁悅嬰城自守，魏以中山王英都督南征諸軍事，將步騎三萬出汝南以救之。冬，十月，魏懸瓠軍主白早生殺豫州刺史司馬悅，自號平北將軍，求援於司州刺史馬仙玭。時荊州刺史安成王秀為都督。仙玭簽求應赴。參佐鹹謂宜待台報，秀曰：「彼待我以自存，援之宜速，待敕雖舊，非應急也。」即遣兵赴之。上亦詔仙玭救早生。仙玭進頓楚王城，遣副將齊苟兒以兵二千助守懸瓠。詔以早生為司州刺史。
↑  《魏書卷十九下·列傳第七上景穆十二王下》：世宗引英謂之曰：「婁悅綏御失和，銓衡闇於簡授，故使郢民引寇，關戍外奔，義陽孤窘，有倒懸之切。王國之邵虎，威名宿震，故屈王親總元戎，掃清氛穢。昔衞霍以匈奴之故，居無寧歲，今南疆不靖，王不得以屢勞為辭也。」英對曰：「臣才非韓白，識闇孫吳，徒以宗室之長，頻荷推轂之寄。規略淺短，失律喪師，宜章子反之戮，以謝天下。陛下慈深念屨，愛等鍾牛，使臣得同荀伯，再生明世，誓追孟氏，以報復為期。關郢微寇，何足平殄，滅賊方略，已在臣目中，願陛下勿勞聖慮也。」世宗曰：「截彼東南，再清隨楚，所望於將軍。鍾離一眚，豈足以損大德。今王董彼三軍，朕無憂矣。」
↑  《資治通鑑卷一百四十七梁紀三》：魏主聞邢巒屢捷，命中山王英趣義陽，英以眾少，累表請兵，弗許。英至懸瓠，輒與巒共攻之。十二月，己未，齊苟兒等開門出降，斬白早生及其黨數十人。英乃引兵前趨義陽。寧朔將軍張道凝先屯楚王城，癸亥，棄城走；項追擊，斬之。
↑  《魏書卷十九下·列傳第七上景穆十二王下》：世宗以邢巒頻破早生，詔英南赴義陽。英以眾少，累表請軍，世宗弗許。而英輒與邢巒分兵共攻懸瓠，克之，乃引軍而進。初苟仁之據懸瓠，衍寧朔將軍張道凝等率眾據楚城，聞英將至，棄城南走。英追擊，斬道凝及衍虎賁中郎曹苦生，盡俘其眾。
↑  《魏書卷十九下·列傳第七上景穆十二王下》：既次義陽，將取三關，英策之曰：「三關相須如左右手，若克一關，兩關不待攻而定。攻難不如攻易，東關易攻，宜須先取，即黃石公所謂戰如風發，攻如河決。」英恐其并力於東，乃使長史李華率五統向西關，分其兵勢。身督諸軍向東關。先是，馬仙琕使雲騎將軍馬廣率眾拒屯於長薄，軍主胡文超別屯松峴。英至長薄，馬廣夜遁入於武陽，英進師攻之。聞衍遣其冠軍將軍彭瓫生、驃騎將軍徐超秀援武陽。英乃緩軍，曰：「縱之使入此城，吾先曾觀其形勢，易攻耳，吾取之如拾遺也。」諸將未之信。
↑  《魏書卷十九下·列傳第七上景穆十二王下》：瓫生等既入武陽，英促圍攻之，六日而廣等降。於是進擊黃峴，衍太子左衞率李元履棄城奔竄。又討西關，衍司州刺史馬仙琕亦即退走，果如英策。凡擒其大將六人，支將二十人，卒七千，米四十萬石，軍資稱是。
↑  《資治通鑑卷一百四十七梁紀三》：上使南郡太守韋睿將兵救仙玭，睿至安陸，增築城二丈餘，更開大塹，起高樓。眾頗譏其怯，睿曰：「不然，為將當有怯時，不可專勇。」中山王英急追馬仙，將復邵陽之恥，聞睿至，乃退。上亦有詔罷兵。
↑  《魏書卷十九下·列傳第七上景穆十二王下》：還朝，除尚書僕射。
↑  《魏书·卷八·世宗纪第八》：冬十月辛卯，中山王英薨。
↑  《北史·卷四·魏本纪第四》：冬十月辛卯，中山王英薨。
↑  《魏書/卷19下|魏書卷十九下·列傳第七上》：永平三年，英薨，給東園祕器、朝服一具、帛七百匹，贈司徒公，諡曰獻武王。
↑  《汉魏南北朝墓志汇编》：（殘，僅存後半部。）□□□□所謂義結君子，恩沾小民者□。□□□□□□□」朔六日壬申卜窆于洛陽之西崗。泉屝一□，□□□□□□」玄石，以永徽塵。其辭曰：昌暉綿邈，帝緒□隆，惟王厥載，系」彩上穹。既文既武，乃藝乃雄，體含聲烈，方王齊冰。粵自初服，」析瑞名蕃，西窮隴外，北盡沙原。威行霜靡，惠洽春暄，聲馳象」禁，還衛金門。出入惟允，譽光納言，詮鏡九流，民物攸尚。淵客」投干，山民佇貺，彝倫平秩，庶官斯亮。冕旒一人，於焉充纊，有」議必詢，有戎必行。飛旌漢域，揚旆楚亭，戰勝攻取，偽司雲傾。」江山聳矣，淮宛以平，出將入相，朝望攸居。旋陟端右，肅穆皇」樞，在榮念悔，處盈茲虛。方極謀猷，昆一車書，金玉不永，蘭桂」夙彫。堅芳委裂，雲岳墜霄，德思戎部，義結邦僚。人綱缺矣，誰」不興悼，卜云戒吉，松庭不遠。挽夫悽路，驥鳴長阪，僕馭夜□」啼，鉦鞞霄轉。馬援解鞍，廉頗息飯，刊茲幽石，垂勳來昆。